Trastorns de la personalitat

**Cas clínic:**

Es tracta d'una dona de 27 anys, casada i amb dos fills petits. Durant l'adolescència, es va veure forçada a mantenir relacions sexuals amb un germanastre sis anys major que ella, a qui primer va idolatrar i després va témer. Aquesta relació va continuar fins que va marxar de casa per anar a la universitat, a una altra ciutat. Un cop a la universitat, va poder parlar als seus pares de la relació incestuosa amb el germanastre; parlar de l'assumpte amb els seus pares li va provocar una forta crisi emocional i va intentar suïcidar-se (amb una sobredosi d'aspirines), però no va ser necessari hospitalitzar-la. Era una noia coqueta encara que en el seu interior era tímida i se sentia incòmoda amb ella mateixa i molt sola. En un intent de superar la seva ansietat i la sensació de buit intern, va passar per un breu període d'abús (no excessiu) de l'alcohol i d'aventures sexuals. Als 19 anys, es va casar amb un company de classe i va deixar els estudis.

Durant els primers anys de matrimoni se sentia ansiosa i avorrida; tampoc gaudia de les relacions sexuals, no se sentia atreta sexualment pel seu marit. Després del naixement del segon fill, va passar per una època de labilitat emocional, amb tendència a la tristesa i a plorar. El seu estat d'ànim variava notablement d'una hora a una altra, d'un dia a un altre, però els sentiments negatius s'intensificaven especialment els tres o quatre dies anteriors a la menstruació. La relació amb el marit es va anar deteriorant; ell passava poc temps amb la família i ella es tornava cada cop més irritable. L'espòs va començar una relació extramatrimonial, que més endavant ella descobreix. Això la va fer sentir-se molt deprimida, va començar a abusar de l'alcohol i els sedants, a tenir problemes de son i va tenir diversos intents de suïcidi: un cop es tallà les venes i deixà una nota en què demanava disculpes per ser un "fracàs" com a esposa i mare. En dues ocasions, va passar la nit fora de casa sense informar ningú on era. En aquestes ocasions, s'enduia la seva filla gran de vuit anys per a protegir-la de les "males intencions" del seu marit amb la filla. Més tard, considerava les seves sospites irreals però era incapaç d'eliminar els dubtes que experimentava. (DSM-IV. Libro de casos, 2000)

Activitat

Quins símptomes observeu? Es podria tractar d'un trastorn de la personalitat? De quin? Es podria fer, a més a més, el diagnòstic d'algun trastorn de l'eix I?

Els trets de personalitat només constitueixen trastorns de la personalitat quan són inflexibles i clarament desadaptatius, de manera que causen un gran malestar subjectiu i/o provoquen un important deteriorament social, laboral o de qualsevol altra àrea important de l'activitat humana.

Si acceptem que la personalitat resumeix la idiosincràsia, la "manera de ser", de cadascú, no hi ha dubte que pot haver-hi personalitats trastornades. Els trastorns de la personalitat s'inicien en l'adolescència, moment en què es considera que la personalitat acaba de formar-se, o al principi de l'edat adulta i es caracteritzen per patrons de comportament estables al llarg del temps que comporten malestar o perjudicis importants al subjecte que els presenta.

S'han reconegut deu trastorns específics de la personalitat, els quals s'agrupen en tres grans grups, tal com teniu detallat en l'apartat Trastorns de la personalitat del material d'estudi:

1. **Subjectes estranys:**

Trastorns de la personalitat que descriuen subjectes amb dificultats greus per a establir i mantenir relacions interpersonals.

Són subjectes descrits pels altres com a estranys o extravagants. Es caracteritzen per una marcada incapacitat per a establir i mantenir relacions interpersonals a causa d'una acusada introversió, manca de sintonia i calidesa, i una greu dificultat per a aprendre les habilitats socials més elementals.

Formarien part d'aquest grup el trastorn paranoide de la personalitat, el trastorn esquizoide de la personalitat i el trastorn esquizotípic de la personalitat.

Després de llegir la informació sobre aquests tres trastorns de la personalitat, podeu preguntar-vos quina relació i diferència s'estableix amb els trastorns psicòtics. Fixeu-vos que aquests trastorns de la personalitat no cursen amb símptomes psicòtics, mentre que l'esquizofrènia i la paranoia, sí. Per altra banda, la comorbilitat és possible: tenir algun d'aquests trastorns és un factor de risc per a desenvolupar algun tipus de trastorn psicòtic.

1. **Trastorns de la personalitat que descriuen subjectes immadurs:**

En aquest grup es troben aquells subjectes que mostren una gran labilitat afectiva i que expressen les seves emocions sovint en forma de conductes descontrolades o socialment inconvenients.

El trastorn histriònic de la personalitat, el trastorn antisocial de la personalitat, el trastorn narcisista de la personalitat i el trastorn límit de la personalitat són els quatre tipus de trastorns de la personalitat d'aquest grup.

Com en el grup anterior, hi ha un factor de risc per a desenvolupar algun tipus de trastorn inscrit en l'eix I, especialment en el cas del trastorn límit de la personalitat, que sovint cursa amb quadres psicòtics o afectius.

1. **Trastorns de la personalitat que descriuen subjectes temorosos:**

Aquí trobem persones extraordinàriament sensibles a les situacions que les envolten. Davant de situacions que objectivament no són amenaçants, es respon amb intenses reaccions emocionals. Tenen por d'anar a l'escola, de fer el ridícul, por de fracassar, por dels altres... En general, por de qualsevol incertesa o novetat. Al llarg de la seva vida, no han estat capaces d'adquirir la suficient seguretat emocional i de convicció de control sobre les situacions que viuen.

Els trastorns de personalitat que constitueixen aquest grup són el trastorn de la personalitat per evitació, el trastorn de la personalitat per dependència i el trastorn obsessivo-compulsiu de la personalitat.

Fixeu-vos que tot sovint a la base d'un trastorn obsessivo-compulsiu hi ha una personalitat obsessiva, que pot ser trastornada o no (aquí el paral·lelisme seria semblant al que vam fer en l'apartat 1 en parlar de la paranoia i la seva relació amb el trastorn paranoide de la personalitat). Ara bé, sempre hi haurà uns trets obsessius de personalitat en el cas del trastorn obsessivo-compulsiu.

Pareu també atenció que pot ser difícil de distingir entre el trastorn de la personalitat per evitació i la fòbia social generalitzada.